b'\n_START_ARTICLE_\nIvan Jela\xc4\x8din mlaj\xc5\xa1i\n_START_SECTION_\n\xc5\xbdivljenjepis\n_START_PARAGRAPH_\nIvan Jela\xc4\x8din mlaj\xc5\xa1i se je rodil 23. novembra 1886 v Ljubljani. V letih 1897\xe2\x80\x931900 je v Ljubljani obiskoval gimnazijo. Po kon\xc4\x8dani gimnaziji je od\xc5\xa1el v Prago, kjer je nadaljeval \xc5\xa1olanje na trgovski akademije in tam 1905 diplomiral. Po kon\xc4\x8danem \xc5\xa1tudiju je kot dru\xc5\xbeabnik pristopil k o\xc4\x8detovi firmi Jela\xc4\x8din, ki jo je 1888 ustanovil njegov o\xc4\x8de Ivan starej\xc5\xa1i, ukvarjala pa se predvsem z uvozom kolonialnega blaga._NEWLINE_Leta 1911 je v Ljubljani ustanovil tovarno zama\xc5\xa1kov Jela\xc4\x8din & Co, ki jo vodil njegov brat Milutin, 1918 je dal pobudo za ustanovitev dru\xc5\xa1tva sladkor in 1920 pobudo za ustanovitev delni\xc5\xa1ke dru\xc5\xbebe Merkur. Leta 1921 je ustanovil tovarno kisa in \xc5\xa1pirita Vinocet v Ljubljani._NEWLINE_V letih 1920-1927 je bil predsednik Zveze trgovskih zdru\xc5\xbeenj v Ljubljani, nato predsednik Zbornice za trgovino, obrt in industrijo, bil je predsednik Ljubljanske borze za blago in vrednosti, podpredsednik Ljubljanskega velesejma in soustanovitelj zalo\xc5\xbebe Modra ptica. Kot \xc4\x8dlan uprave Ljubljanske kreditne banke je uspe\xc5\xa1no vodil dvoletno re\xc5\xa1evanje tega zavoda skupaj s Slavensko banko in s tem obvaroval banko in slovensko gospodarstvo pred ob\xc4\x8dutno \xc5\xa1kodo. Leta 1927 je bil izvoljen v upravni svet Narodne banke._NEWLINE_Podpiral je razvoj trgovine na Slovenskem in dal pobudo za gradnjo trgovske akademije in trgovskega doma v Ljubljani. Med drugo svetovno vojno je bil v letih 1944-45 interniran v Dachauu. Po 1945 je bilo njegovo podjetje nacionalizirano.'